Will Ferrell køber sig ind i dansk bank

Den digitale danske bank Lunar har fået ny prominent medejer, nemlig skuespileren Will Ferrell. Han har investeret i banken og skal fremover være Lunars ansigt udadtil. Det skriver Lunar i en pressemeddelelse, oplyser Finans.

– Jeg er begejstret for at være en del af Lunars mission om at give forbrugere og virksomheder mere kontrol over deres penge. Befolkningen i Skandinavien er smarte, sexede og trætte af, at andre blander sig i deres penge, siger Will Ferrell i pressemeddelelsen.

Lunar adskiller sig fra andre banker ved, at alt foregår online og digitalt. Banken har ingen fysiske filialer. Hovedkontoret ligger i Aarhus, og ellers har de hjemme i København, Stockholm og Oslo.

Ifølge Finans har banken over 450.000 kunder i Danmark, Sverige og Norge. Målet, som Will Ferrell skal hjælpe med at nå, er en halv million kunder i 2023.

Den amerikanske skuespiller og komiker har en tæt tilknytning til skandinavien, idet han er gift med en svensk kvinde. Han har også tidligere lavet film om Island, nemlig Eurovision Song Contest: The Story of Fire Saga, der er lavet for Netflix.

Desuden har komikeren medvirket i en reklame for elbiler. I reklamen varsler General Motors, at USA vil overtage Norges position som det land med flest elbiler per indbygger. I den forbindelse fortalte han, at han har “kørt elbil siden 1980’erne”.

– Jeg er begejstret for at være en del af GM’s engagement i elbiler. Jeg har kørt en EV siden midten af 80’erne … ja, faktisk var det en almindelig bil med fire AA-batterier, der var bundet til karburatoren, men det føltes som en EV! Vi kommer efter dig, Norge, sagde Ferrell.

Reklamen kan ses her:

Will Ferrell køber sig ind i dansk bank